'Rower' by juwelierswinkel doodgeskiet | Maroela Media
'n Vrou, vermoedelik 'n misdadiger, is Sondagoggend tydens 'n beweerde rooftog by 'n juwelierswinkel aan die Oos-Rand doodgeskiet, terwyl die eienaar van die winkel met snywonde aan haar hande na 'n hospitaal geneem is.
Ross Campbell, woordvoerder van ER24, sê paramedici en ander wetstoepassingsowerhede is laatoggend na 'n winkelsentrum in Benoni ontbied waar hulle 'n lewelose vrou teen 11:15 in die ingang van die juwelierswinkel aangetref het.
Die vrou, glo in haar 20's, is in die maag geskiet. Dit is nie duidelik wie die vrou geskiet het nie.
Campbell sê paramedici het aanvanklik gedink die eienaar van die winkel is ook geskiet. Dié vrou, vermoedelik in haar 30's, het egter net snye aan haar hande opgedoen weens gebreekte glas en is na 'n private hospitaal geneem vir mediese behandeling.
Maroela Media het intussen 'n navraag aan die polisie se woordvoerder gerig en wag steeds op terugvoer. Die winkelsentrum kon ook nog nie bereik word nie.